送醇父歸蔡
作者：黄庭堅
朝代：宋

paragraphs: 北風飄飄天作惡，枯木已無葉可落。
寒溪濺濺聲迫人，歲聿云莫慘不樂。
此時陳子迺棄我，歸將索綯亟乘屋。
吾室尚潭潭，留君欲晤談。
掉頭去不顧，明發解征驂。
君來久相從，知我無所堪。
好學勇如虎，讀書青出藍。
有疑必考擊，無奧不窮探。
愧無洪鐘響，十不答二三。
慨予方食貧，予腹豈屢厭。
藜羹稀糝芼，寒葅薄醯鹽。
雖欲苦留君，俎豆無加添。
從來婚友閒，恩義亦云兼。
草枯方兀兀，麥秀待漸漸。
綠髮佳少年，回首垂白髯。
進德失盛時，時甯爲人淹。
經綸自封植，豈不如春蠶。
此地决矣戒童僕，歸旁南陔種蘭菊。
旅床夜夜悲蛩螿，行色村中異風俗。
青燈白酒留故人，莫愛一醉至曉角。